د فرانسې د کلی کمپ نه څوارلس هلکان بریتانیې ته ورسیدل
دا چې د بریتانیې شاوخوا ټولې اوبه دي، د افغانستان، سوریې او عراق نه تښتیدلي مهاجرین په اسانۍ نشي ورننوتلې
دغو څوارلس هلکانو د دوشنبې (اکتوبر۱۷) د فرانسې په شمال کې د مهاجرینو له کمپ نه حرکت کړې او په بریتانیه کې به د خپلو خپلوانو سره یوځای شي. توقع کیږي چې ددی په شان د کلی د کمپ نه لسګونه نور هلکان هم په همدې اونۍ کې بریتانیې ته ورسیږي. پدې هلکانو کې د څوارلس نه تر اوولس کلنه شامل دي او د خپلوانو سره تر یوځای کیدو مخکې د لندن په جنوبي ساحه کې د حکومتي مامورینو او خیریه موسسو لخوا د مهاجرت دفتر ته راوړل شوو. ځنی یي په محلي کلیساګانو کې راټول شوي دي. د خیریه موسسو، مذهبي مشرانو او فرانسوي مقاماتو د پرله پسې ټینګار وروسته، بریتانیې هو وویل چې د کلی د کمپ ځنی کم عمره او ترڅنګ یي دری زره محتاج مهاجر هلکان ومني. د فرانسې حکومت د کلی کمپ ورانوي او په زرګونو پناه غوښتونکي باید بل ځای انتقال شي. یو شمیر افغانان دي چې غواړي لندن ته لاړ شي. د فرانسې په کلی کمپ کې ګڼ شمیر پناه غوښتونکي پراته دي. یو شمیر یې افغانان دي. اکثره پناه غوښتونکي د بلغاریا او صربیا له لارې ورغلي او وايي څوارلس ساعتونو يي مزل کړی، په ځنګلونو کې ورک شوي، تنده او لوګه یي ګاللې ده. پدې کمپ کې د ډېرو کسانو دا هیله ده، چې وي په برتانیا کې ژوند وکړي، چې له دغه کمپ نه ۳۳ کیلومتره لری او د سمندر پورې غاړې پروت دی. د فرانسې حکومت اعلان وکړ چې دا کمپ چې په ځنګل هم مشهور شوی، بندوي، که دا کار وکړي نو د شپږو زرو نه تر لسو زرو پناه غوښتونکي باید بل ځای ته انتقال شي. د خیریه ادارو د معلوماتو پراساس پدې کې۱۳۰۰ تنه یې زلمیان دي. په دوی کې یو ۱۴ کلن افغان هلک وصال نومیږي. وصال د نورو په څیر د افغانستان نه تښتیدلی، دری میاشتې يي د سوریې، ترکیې او صربیا په لارو مزلونه کړي او بلاخره د فرانسې دغه ځنګل نومي کمپ ته رسیدلی. وصال وایي د کندز نه وتښتیدو ځکه چې هلته طالبانو وخت ناوخت مسلحانه حملې کولې. هغه وايي کورنۍ یي هم تښتیدلې خو د مور او پلار سره تماس نلري او یوه غوښتنه لري چې په آرامه چاپیریال کې تعلیم وکړي. وصال داهم وایي ددی پرځای چې په فرانسه کې د پناه اخستو لپاره خپل معلومات درج کړي، غواړي پرځای يي بریتانیې ته ځان ورسوي او هلته د خپل کاکا او تره زامنو سره یوځای شي. د بریتانیا د کورنیوچارو اداره وایي د تنکیو هلکانو وړې ډلې د تیرو څو میاشتو راهیسې هره اونۍ بریتانیې ته ننوځي او په سلګونو نور به يي د کالی د کمپ د بندیدو سره، په قانوني توګه ور تیر شي. د ماشومانو د څانګې کمشنر انی لانفیلډ وویل چې دوئ به ټول ورغلي پناه غوښتونکي ریجستر او هغه کسان به قبول کړي چې د پناه اخستو واجدشرایط لري. فرانسوي پولیس د شنبې په ورځ ناوخته یو ځل بیا د هغو پناه غوښتونکو سره په اخ وډب اخته شوو چې د کالې په کمپ کې اوسیږي او په ځنګل يي شهرت موندلی. پولیسو په پناه غوښتونکو تیزې اوبه، اوښکی بهونکی ګاز او ربړي ګولۍ وکارولې او وروسته يي ګڼ شمیر د کمپ په یوه کنترول ساحه کې ونیول. پناه غوښتونکو هم پر پولیسو ډبرې او ګازو ډبې ګوازرلې. داجنجال تر شپې یوولس نیمو پورې دوام وکړ او د زخمي کیدو کوم راپور ندی ورکړل شوی.